Rappreżentanti tal-Istati Membri tal-UE, il-Balkani tal-Punent u t-Turkija, il-Kummissjoni Ewropea u l-Bank Ċentrali Ewropew, kif ukoll rappreżentanti tal-banek ċentrali tal-Balkani tal-Punent u t-Turkija[1] ltaqgħu għad-djalogu annwali tagħhom dwar il-politika ekonomika[2]. Il-Programmi ta' Riforma Ekonomika (PRE) 2019-2021 ppreżentati tal-Balkani tal-Punent u t-Turkija jiddeskrivu l-qafas makroekonomiku u fiskali fuq terminu medju kif ukoll riformi strutturali għat-tisħiħ tal-kompetittività u t-tkabbir fit-tul. Il-parteċipanti ddispjaċihom li l-PRE tat-Turkija kien ġie ppreżentat b'xi dewmien. Il-parteċipanti ħadu nota tal-Konklużjonijiet tal-Kunsill tas-26 ta' Ġunju 2018 dwar it-tkabbir u l-proċess ta' stabbilizzazzjoni u ta' assoċjazzjoni u l-approvazzjoni tal-Kunsill Ewropew tal-Konklużjonijiet imsemmija. Id-djalogu dwar il-governanza ekonomika mal-Balkani tal-Punent u t-Turkija huwa maħsub biex jippreparahom għall-parteċipazzjoni futura tagħhom fil-proċeduri ta' koordinazzjoni tal-politika ekonomika tal-UE. Id-djalogu jirrifletti sa ċertu punt il-proċess tas-Semestru Ewropew fil-livell tal-UE. Is-sjieda hija l-qofol għall-kisba tar-riżultati maħsuba fil-PRE u l-gwida politika maqbula b'mod konġunt. Il-parteċipanti fakkru fl-impenn li jiġi stabbilit sett ġdid ta' gwida politika mmirata b'appoġġ għall-isforzi biex jiġu sodisfatti l-kriterji ekonomiċi ta' Copenhagen. F'dan il-kuntest, il-Parteċipanti qablu li l-elementi tal-gwida politika tal-2018 li kienu għadhom ma ġewx implimentati bis-sħiħ baqgħu validi u riedu jiġu indirizzati minn dawk li jfasslu l-politika fil-Balkani tal-Punent u t-Turkija. B'mod ġenerali, il-Parteċipanti enfasizzaw l-impenn tagħhom lejn dan il-proċess ta' sorveljanza, li għandu jiżgura ankrar kontinwu ta' programmi ekonomiċi fuq terminu medju ta' żmien u impenn lejn riformi strutturali mill-Balkani tal-Punent u t-Turkija. Il-Parteċipanti ħeġġu lill-Balkani tal-Punent u t-Turkija biex ikomplu jtejbu l-politiki makroekonomiċi, baġitarji u strutturali tagħhom. Il-Parteċipanti nnutaw ukoll ir-rabtiet bejn tali progress u l-istat tad-dritt, it-titjib fil-governanza ekonomika u s-sistema ġudizzjarja. Il-Parteċipanti qablu dwar l-importanza kritika ta' investimenti diretti barranin li ma jdgħajfux is-sostenibbiltà soċjoekonomika u finanzjarja. Għandha tingħata attenzjoni partikolari lir-riskju ta' dejn eċċessiv u b'mod partikolari fil-Balkani tal-Punent għat-trasferiment tal-kontroll fuq assi u riżorsi strateġiċi. L-awtoritajiet iridu jiżguraw it-trasparenza sħiħa tal-investimenti kollha, partikolarment dawk li jinvolvu proċeduri ta' akkwist pubbliku. Id-djalogu ser ikompli fl-2020, inkluż dwar l-implimentazzjoni ta' dawn il-konklużjonijiet. [1] - Il-Montenegro, is-Serbja, ir-Repubblika tal-Maċedonja ta' Fuq, l-Albanija u t-Turkija huma pajjiżi kandidati għall-adeżjoni mal-UE. [2] Il-konklużjonijiet ta' dan id-djalogu huma mingħajr preġudizzju għall-pożizzjonijiet tal-Istati Membri tal-UE dwar l-istatus tal-Kosovo. Aqra t-test sħiħ tal-Konklużjonijiet Konġunti Ara l-paġna tal-laqgħa